Тхьэм дэжь къикІырэ шъыпкъагъэр\n1 Аужыпкъэм, сшыхэр, Зиусхьаныр шъугухэм зэрарылъым пае шъугушІу. А Іоф дэдэхэр къышъуфэстхыжьынхэр сэркІэ къинэп, ахэр къызэрэстхыжьхэрэми ишІуагъэ къышъокІыщт.\n2 Хьэхэм афэдэ цІыфхэу*, бзэджагъэ зышІэхэу, адрэ цІыфхэр сунэт зышІыхэрэм защышъудзый.\n3 Шъыпкъэу сунэт ашІыгъэхэр тэры, тэ, Тхьэм ы Псэ ЛъапІэ илъэкІыкІэ Тхьэм фэлажьэхэу, Христос Исус рыпагэхэу, пкъым епхыгъэ Іофхэм ащымыгугъыхэрэр.\n4 Аущтэу щыт пэтми, сэри ащ фэдэ Іофхэм сащыгугъын слъэкІыщтыгъ. ЦІыф горэ пкъым епхыгъэ Іофхэм ащыгугъын ылъэкІынэу къышІошІымэ, сэ а цІыфым нахьи а Іофхэм нахь сащыгугъын слъэкІыщт.\n5 Сэ мэфий сыныбжьэу сунэт сашІыгъ, израиль лъэпкъым сыщыщ, Бен-Ямин иунэгъо лъэпкъ сыщыщ, джуртмэ сакъыхэкІыгъ, Тэурат хабзэм тетэу сыпсэоу фарисей купым сыщыщыгъ.\n6 Тхьэ гъэлъэпІэным сыгу етыгъэу сыпылъэу, чылыс зэІукІэм щыщхэм къин язгъэщэчыщтыгъ. Тэурат хабзэм итхэр бгъэцэкІэнхэм ягъогукІэ шъыпкъагъэ бгъотыщтыгъэмэ, зыми сызэригъэмысэн зи щыІэщтыгъэп.\n7 Ау джы Христос зыфэдэр зэзгъэшІэным пае, Іофхэу зишІуагъэ сэркIэ къакІощтыгъэхэм пкІэ ямыІэжьэу сэлъытэ.\n8 Шъыпкъэ, Іоф пстэуми пкІэ ямыІэжьэу сэлъытэ. Сыда пІомэ, си Зиусхьан Христос Исус зыфэдэр зэзгъэшІэныр Іофхэу щыІэ пстэуми анахьи нахьышІу. Ежь сыфэлэжьэным пае, зэкІэри хэсынагъ, Іоф пстэуми пкІэ ямыІэжьэу сэлъытэ, Христос сиІахьышІу хъуным,\n9 ежь сыгу илъыным пае. Тхьэм ежь дэжькІэ шъыпкъагъэ сиІэу зэрилъытэрэм хэлъэп сэ ІофышІухэу сшІагъэхэм яІоф. Сэ зыфасІорэр Тхьэм ежь дэжькІэ шъыпкъагъэ сиІэу зыкІилъытэрэр ХристоскІэ шІошъхъуныгъэ зэрэсиІэр ары. Тэурат хабзэм итхэр згъэцэкІэнхэм иІоф ащ хэлъэп. А шъыпкъагъэу сиІэр Тхьэм дэжь къекІы, шІошъхъуныгъэми тет.\n10 Христос зыфэдэр зэзгъэшІэнэу сыфай, ар лІагъэхэм къызэрахэтэджыкІыжьыгъэм къикІырэ лъэкІыр зыфэдэри зэзгъэшІэнэу сыфай. Христос къинхэу ыщэчыгъэхэм сиІахь ахэлъынэу сыфай, ежь зэлІэм, зэрэщытыгъэм фэдэуи сыхъунэу сыфай.\n11 Аущтэу Тхьэм лІагъэхэм сыкъахигъэтэджыкІыжьыным сыщэгугъы.\n12 А Іофхэу сызщыгугъыхэрэм салъыІэсыгъэу е зишъыпкъагъэ щыкІагъэ зимыІэ цІыф икъугъэу сыхъугъэу сІорэп. Ау а Іофхэм сызэралъыІэсыным ыуж сит, ицІыфхэм ащыщ сыхъунэу Христос Исус къызэрэслъыІэсыгъэм фэдэу.\n13 Сшыхэр, Іофхэу сызщыгугъыхэрэм салъыІэсыгъэу зыслъытэжьрэп, ау зы Іоф закъо сыпылъ: блэкІыгъэ Іофхэр сщыгъупшэжьхэу, сапэкІэ ит Іофхэм сызэралъыІэсыным ыуж сит.\n14 Зэпэчъэным хахьэрэм фэдэу тыныр къэсхьыным пае, кІэухым сызэрэнэсыным ыуж сит. А тынэу зыфасІорэр уашъом сыщыпсэуныр ары, ар къэсхьыныр ары ибынхэм ащыщ сыхъунэу Исус Христос иIэмыркIэ Тхьэр къызфысэджагъэр.\n15 Тэ тщыщэу хэтрэ цІыфэу Христос иІофхэм яхьылІагъэу щыкІагъэ зи зимыІэ цІыф икъугъэу хъугъэр аущтэу гупшысэн фае. Іоф горэм ехьылІагъэу нэмыкІ гупшысакІэ шъуиІэмэ, Тхьэм ари нафэ къышъуфишІыщт.\n16 Ау тызнэсыгъэм фэшъуашэу тыгупшысэн фае, ащ тетэуи тызекІон фае.\n17 Сшыхэр, силъэужхэм шъуакъырыкІу. ШъузэрэзекІон фаем ишапхъэу шъодгъэлъэгъугъэм тетэу зекІохэрэм шъуакІырыплъ.\n18 Сыда пІомэ, бэрэ къызэрэшъосІуагъэм фэдэу, джыри сынэпсхэр къехыхэзэ шъосэІо: цІыфыбэ Христос икъащ пыи фэхъугъ.\n19 А цІыфхэм кІэухэу афэхъущтыр кIодыныр ары, ятхьэри ныбэр ары, зэрыпэгэрэ IофхэмкIи укІытэжьыпхъэх. Мы дунаим иІофхэм анэмыкІ ягупшысэхэрэп.\n20 Ау тэ тихэку уашъор ары. Зиусхьан Исус Христосэу уашъом къехынышъ, тымыкІодэу тыкъэзгъэнэжьыщтым тежэ.\n21 Ежь илъэкІышхоу зэрылажьэу, Іоф пстэури итетыгъо ыІэчІэгъ зэрычІигъэуцорэмкІи тпкъы тхьамыкІэхэр зэблихъунхэшъ, ежь ыпкъэу щытхъушхо зиІэм фэдэ ыгъэхъущтых.\n8>9 Dahası var, kendisi uğruna her şeyi yitirdiğim Rabbim İsa Mesih'i tanımanın üstün değeri yanında her şeyi zarar sayıyorum, süprüntü sayıyorum. Öyle ki, Mesih'i kazanayım ve Kutsal Yasa'ya dayanan kendime özgü bir doğruluğa değil, Mesih'e iman etmekle kazanılan, iman sonucu Tanrı'dan gelen doğruluğa sahip olarak Mesih'le birleşmiş olayım.\n10>11 Ölümünde O'na benzeyerek O'nu tanımak, dirilişinin gücünü ve acılarına ortak olmanın nedemek olduğunu bilmek ve böylece ne yapıp yapıp ölümden dirilişe erişmek istiyorum.\n13>14 Kardeşler, ben kendimi henüz bunu kazanmış saymıyorum. Ancak şunu yapıyorum: geride kalan her şeyi unutup ileride olanlara uzanarak, Tanrı'nın Mesih İsa aracılığıyla yaptığı göksel çağrıda öngörülen ödülü kazanmak için hedefe doğru koşuyorum.